Kultura Maribor

Ustvarjalno poletje v UGM
2023-06-26 10:00 - 2023-08-27 00:00 (Europe/Paris) | Maribor center / Strossmayerjeva 6
Otroke, mlade in tudi odrasle vabimo na ustvarjalno preživljanje poletnih počitnic v hladno zavetje Umetnostne galerije Maribor
Program:
UGM NA ART KAMPU V MESTNEM PARKU
Zagrizi v umetnost – pike in črte
26. in 27. junij 2023, 10.00–13.00 in 16.00–20.00
TORKOVE USTVARJALNICE (5+)
18. in 25. julij, 1., 8. in 22. avgust 2023, 10.00–12.30
cena: 6 € (v ceno je vključena tudi malica)
prijava: 02 229 46 93, blagajna@ugm.si
ABOUT ART, ustvarjalnice v angleškem jeziku (9+)
9.–11. avgust 2023, 10.00–12.30
cena posamezne ustvarjalnice: 8€ / vse tri ustvarjalnice: 20€
prijava do 4. avgusta 2023: 02 229 46 93, blagajna@ugm.si
LIKOVNA USTVARJALNICA (3+) / Kako se nariše zvok, ko kladivo udari ob zid
LGM, Vojašniški trg 2a
sobota, 12. avgust 2023, 11.00
USTVARJALNICA ZA MLADE IN ODRASLE (13+)
Slikarski dnevnik – knjiga kot likovni izdelek
8., 9. in 10. avgust 2023, 17.00–19.30
cena: 21€ / Klub UGM: – 30%
Lutkovna predstava Zlati ključek in ogled razstave Nevidna roka s Hudo mravljico
UGM, Strossmayerjeva 6
nedelja, 27. avgust 2023, 11.00

Povezava do originalnega članka

Razstava slik Ernesta Artiča
2023-06-26 08:00 - 2023-07-15 17:00 | Galerija DLUM 10 Židovska ulica Maribor, Upravna enota Maribor, 2000 Slovenia
V torek, 27. 6. ob 18. uri v Galeriji DLUM odpiramo razstavo slik Ernesta Artiča.
Diplomirani slikar se kot član Društva mariborskih likovnih umetnikov prvič samostojno predstavlja. Na ogled postavlja cikel del v maniri abstraktnega ekspresionizma. Nastanek brezpredmetno in izredno barvitih slik je narekovalo avtorjevo razpoloženje in ne vnaprej zamišljen motiv. Posamezne likovne kompozicije nimajo naslova, a gledalca spodbujajo, da jih opazuje z domišljijo. Tako je upoštevajoč barvne kombinacije možno si prestavljati marsikaj. Na primer živo pisan pomladansko cvetoči travnik, nemirno vodno gladino, mavričen ognjemet, žarišče sonca, zlato-rumeno ozvezdje, modro-vijolične kozmične meglice, snežni metež, nočni pogled na mesto s ptičje perspektive in še kaj.
Kuratorka razstave: mag. Mojca Štuhec
Razstava bo na ogled od 27. 6. do 15. 7. 2023,
od torka do petka, od 10. do 15. ure, v soboto od 10. do 13. ure.

UGM na Art kampu / Zagrizi v umetnost: pike in črte
2023-06-26 00:00 - 2023-06-27 00:00 | Maribor center / Mestni park Maribor
Se še spomnite, kako ste čečkali, ko ste bili še čisto majhni? Za nič drugega vam ni bilo mar, le za papir in črte, ki so se porajale.
26. in 27. junij 2023, 10.00 – 13.00 in 16.00 – 20.00
Vodijo: Brigita Strnad, Sara Irman Kolar, Žana Pejić, Klara Zadravec
Se še spomnite, kako ste čečkali, ko ste bili še čisto majhni? Za nič drugega vam ni bilo mar, le za papir in črte, ki so se porajale. Otroke, mame, očke, babice in dedke, pa tudi tete in strice vabimo, da se zopet vživite v ta brezskrbni čas, vzamete risala in začnete čečkati – kar tako za hec. Nastajale bodo raznolike črte: ravne, krive, debele, kosmate in tudi tiste, »ki jih lahko opišem, le če komu jih narišem« (Borut Gombač iz knjige Zagrizi v umetnost, UGM, 2022). Nato boste črte lahko povezali v risbe, v katerih ravna črta postane cesta, dolge in kratke drevo, ukrivljena pa vaš nasmeh. Z nami bo tudi Huda mravljica, maskota izobraževalnih programov v UGM, kamor vas po povabila, da likovne umetnine poskusite tudi v živo.
Udeležba brezplačna.

Povezava do originalnega članka

After: Made in Slovenia
2023-06-25 23:00 | Oder Minoriti
Cena vstopnice: 5.00

After na Minoritih

Za vse, ki jim je noč zmeraj prekratka, nudijo Afterji na Minoritih zadnje večerno glasbeno zatočišče, prostor za druženje ter neustavljivo miganje. Sedaj že legendarni festivalski after prostor letos združuje moči z domačimi DJ-ji, ki že od osemdesetih sooblikujejo nočna druženja v mestu in širše. Na Festivalu Lent se bodo boki vsako noč zazibali ob tematsko obarvanem večeru, vse od disco, funk, slovenskega rocka pa tja do alternativne, neodvisne scene, yugo undergrounda in pa reggae, ska, hip hop ritmov.
Tako, potrjeno in zagotovljeno – festivalske noči bodo spet prekratke!

DJ Barbarossa (Saša Husar) je svojo glasbeno pot začel na Radiu Marš konec osemdesetih in svoje sete delil v MKC-ju, Pekarni, Takosu, Rožmarinu … Srce ga najraje zapelje po poteh od bluesa do neodvisne alternativne scene, zato ga najpogosteje srečamo za mešalno mizo na indie partyjih. DJ Križko (Sandi Križanič) je danes glasbeni urednik Radia City, začetki dolgolasega mladeniča pa segajo do DJ kabin večjih diskotek po Sloveniji. Jahalec glasbenih ritmov raznih radijskih hitov od funka do popa. DJ Dani (Daniel Golob) je avdiofilski multipraktik in DJ, ki se je kalil v obdobju eksplozije grunga in svoje sete delil z obiskovalci legendarnega MKC-ja na Orožnovi. A to ne pomeni, da se je zapel v težkih kitarskih rifih! Je tudi velik ljubitelj hip hopa in zmeraj preseneti z izjemno izbiro slovenske glasbe ali glasbe bivše juge.

Vstopnica za prizorišče Minoriti – Oder Nove KBM vsak večer po končanem koncertu/predstavi velja tudi kot vstopnica za After na Minoritih.

Povezava do originalnega članka

Ljubezen gre skozi želodec
2023-06-25 21:00 - 22:30 | Maribor center / Minoriti – Oder Nove KBM
Festival Lent 2023.
Vedno lačna… komedija!
V zgodbi spremljamo 36-letno Meto, ki se želi osamosvojiti od svoje nadvse gospodovalne mame, prepričane v to, da hči ne dosega ustreznih družbenih standardov. Na drugi strani spremljamo Bojana, ki po ločitvi začenja novo življenje, v katerem si končno lahko naroči pico po lastni izbiri. Ali pa dve, če hoče! Življenji dveh sorodnih duš se začneta zabavno prepletati…
Ljubezen gre skozi želodec ali Rajši 60 let srečen kot 90 let tečen je zgodba o odnosih. O odnosih med ljudmi, odnosih do prehranjevalnih navad ter odnosih do družbenih norm in standardov. Mar za srečo in zadovoljstvo vsi potrebujemo iste stvari?
Nakup vstopnic

Povezava do originalnega članka

Perica IN Robi šov
2023-06-25 21:00 | Maribor center / Vetrinjski dvor (Vetrinjska ulica 30, Maribor)
Festival Lent 2023
StandUpLent, Vetrinjski dvor, Maribor
Perica Jerković in Robert Petan
Po uspešni predstavi z naslovom Zbogom korona, mi gremo na dopust Perica in Robi pripravljata nekaj novega. Njuna druga skupna predstava bo prav tako imela ogromno glasbenih vložkov, za humor in salve smeha pa se nam ob njunih imenih sploh ni treba bati. Zapisan jima je v DNK, z leti pa postajata zgolj in samo boljša.
Smo že omenili, da boste na StandUpLentu eni izmed prvih, ki boste to predstavo videli?
Dodajmo še, da je nedelja prelep dan za obisk komedije na Festivalu Lent. Po »rukerju« prvega festivalskega vikenda, ki smo ga mnogi že vajeni, je smeh več kot dobrodošel za sprostitev pred tednom, ki nas čaka. Nedeljska predstava je tudi primerna za zmenke in podobne večere. Komiki pravijo, da je nedelja nova sobota.
Nakup vstopnice

Povezava do originalnega članka

Ljubezen gre skozi želodec
2023-06-25 21:00 | Oder Minoriti
Cena vstopnice: 18.00 EUR

Vedno lačna … komedija

V zgodbi spremljamo 36-letno Meto, ki se želi osamosvojiti od svoje nadvse gospodovalne mame, prepričane v to, da hči ne dosega ustreznih družbenih standardov. Na drugi strani spremljamo Bojana, ki po ločitvi začenja novo življenje, v katerem si končno lahko naroči pico po lastni izbiri. Ali pa dve, če hoče! Življenji dveh sorodnih duš se začneta zabavno prepletati…
Ljubezen gre skozi želodec ali Rajši 60 let srečen kot 90 let tečen je zgodba o odnosih. O odnosih med ljudmi, odnosih do prehranjevalnih navad ter odnosih do družbenih norm in standardov. Mar za srečo in zadovoljstvo vsi potrebujemo iste stvari?

S prodajo vstopnic pričnemo 15. marca ob 10.00.
Več informacij najdete na spletni strani Festivala Lent.

Povezava do originalnega članka

DrummingCellist: Zabučale gore
2023-06-25 20:30 | Sodni stolp
Cena vstopnice: 8.00 EUR

Zabučale gore je rezultat raziskovanja slovenske ljudske glasbe in mitologije ter poglabljanja v vprašanje slovenske identitete.

Kristijan Krajnčan z nostalgijo sega v spomin družinske glasbene tradicije, vendar v svoje kompozicije vključuje vse, kar se mu zdi zanimivo: raskavi glasovi več kot sto let starih posnetkov iz voščenih valjev, netemperirana uglasitev s četrttoni, zgodbe, skrite v besedilih pesmi, mistični običaji slovenskih starovercev … Ponekod prvotna melodija ostaja nedotaknjena, drugje pa je bilo vse, kar je ostalo, le atmosfera, izvirajoča iz bistva pesmi. »Mislil sem, da je Zabučale gore slovenska narodna pesem, toda šele pred kratkim sem izvedel, da izvira iz Moravije in da je slovensko besedilo prispeval Oton Župančič,« je povedal Kristijan in obenem dodal: »Če sem se česa naučil iz svojega raziskovanja, je to dejstvo, da dlje ko greš nazaj v času, težje je ločevati med »našim« in »njihovim«, saj vsaka narodna glasba inkorporira vplive drugih narodnosti. Ločevanje je umetno, glasba pa nas uči, da vse izhaja iz enega izvora.«
»Krajnčanovo iskanje slovenske duše je prepričljiva tapiserija neštetih glasbenih niti, ki jih je nemogoče kategorizirati. Krajnčanov jezik zaobjema tekočnost glasbe. In njen misterij. Edinstven album drzne vizije.« Ian Patterson, AllAboutJazz * * * *
»Absolutno magično in vznemirljivo inventivno.« Raphael Benoit, Citizen Jazz
»Zvezdno odkritje!« Dave Tremblay, CTEBCM

O vodji Jazz Podija 2023
Kristijan Krajnčan se uveljavlja kot eden najvidnejših evropskih umetnikov svoje generacije. Virtuoz tako na violončelu kot na bobnih, skladatelj ter filmski ustvarjalec se s spajanjem različnih umetniških oblik že dolgo izmika enoznačnim nalepkam.
Njegovo delo zaznamujeta raziskovanje in ambicija združevanja antičnega pripovedništva s sodobnimi ustvarjalnimi tehnikami.
Je prejemnik številnih nagrad na mnogih ustvarjalnih področjih; tako je denimo prejel prvo nagrado Jazzon za najboljšo slovensko jazz kompozicijo, prvo nagrado nacionalnega tekmovanja klasičnih glasbenikov Slovenije, navdušil pa je tudi na tekmovanju Seifert Competition for jazz strings na Poljskem, kjer je prejel posebno nagrado za umetniško vrednost in izviren slog igranja. Pohvali se lahko tudi kot polfinalist tekmovanja Thelonious Monk Jazz Competition for Drums v Washingtonu (ZDA).
S solo projektom je izdal štiri albume: DrummingCellist (2017), kjer je aranžiral Bachovo drugo suito in Fratres Arvo Part-a za klasičen violončelo in jazz bobne; Abraxas (2019), kjer je ustvaril avtorsko glasbo, inspirirano po mitologijah sveta in delu C. G. Junga; Floating Sand (2021), kjer je sodeloval s svojim očetom, dirigentom in aranžerjem Lojzetom Krajnčanom in Big Bandom RTV Slovenija; ter najnovejši album z naslovom Zabučale gore / The Mountains Roared (2022), kjer je poustvaril slovensko ljudsko glasbo skozi sodobne klasične in improvizacijske koncepte.
Kristijan Krajnčan se je rodil v Kranju (1986) v glasbeni družini in pričel z igranjem violončela že pri petih ter z igranjem bobnov pri desetih letih. Po zaključeni srednji glasbeni in baletni šoli na obeh instrumentih se je preselil na Nizozemsko, kjer je diplomiral iz jazz bobnov na Price Claus Konservatoriju v Groningenu in magistriral iz filmske glasbe na amsterdamskem Konservatoriju, vmes pa se izpopolnjeval na Purchase kolidžu v New Yorku. Sodeloval je pri 52-ih albumih in koncertiral v več kot 25-ih državah v Evropi, ZDA, Aziji, Indoneziji, Bližnjem Vzhodu in Afriki ter ustvaril glasbo za več filmskih, gledaliških, interdisciplniarnih ter plesnih projektov.

Festivalske vstopnice so že v prodaji.
Več informacij najdete na spletni strani Festivala Lent.

Nakup kart

Povezava do originalnega članka

Tržaški partizanski pevski zbor Pinko Tomažič
2023-06-25 19:30 - 21:00 | Maribor center / Trg Leona Štuklja, Maribor
Festival Lent 2023.
Tržaški partizanski pevski zbor Pinko Tomažič je bil ustanovljen leta 1972 v Bazovici pri Trstu. Do izpred nekaj let ga je vodil priznani glasbenik in ustanovitelj zbora Oskar Kjuder, potem pa je krmilo zbora prevzela zborovodkinja Pija Cah. Zbor šteje približno šestdeset članov, repertoar pa obsega revolucionarne, delavske in narodne pesmi, ki jih zbor izvaja v različnih jezikih.
Izbor pesmi še danes, tako kot v preteklosti, izpričuje željo po svobodi, pravičnosti in miru. Zbor je glasnik narodnoosvobodilnega boja prosti fašističnemu okupatorju in nasilju.
Nakup vstopnic

Povezava do originalnega članka

GT22.10let: MIZA #7 – BOŠTJAN ERŽEN
2023-06-25 18:00 | GT 22 22 Glavni trg Maribor, Upravna enota Maribor, 2000 Slovenia
PET
23.6.
vsak dan
18.00-22.00

»BILO V GT22«
#hodnik+stopniščeGT22
Likovna postavitev »Bilo v GT22« predstavlja razvijajoč se arhiv, zbirko in muzej uokvirjenih trenutkov GT22 med leti 2013 in 2023. Je prostorsko predstavljen fotografski arhivi skupnosti GT22 in vseh fotografov, fotografinj, ki se jim ob tej priložnost zahvaljujemo.

RAZSTAVA
SOB
24.6.
vsak dan
18.00 – 22.00

»MADE IN GT22«
#avlaGT22
Prostorska predstavitev zvočne kompilacijo »Made in GT22« predstavlja galerijsko postavitev zvočnega CD zapis oziroma prostorsko predstavitev izdane arhivske sestavljanke glasbenih del različnih avtorjev in avtoric, ki so in ki še vedno snemajo ter ustvarjajo glasbo v Produkcijskem studiu GT22 – Youreupradio. Na ogled vsak festivalski dan med 18:00 in 22:00.

RAZSTAVA
NED
25.6.
18.00

MIZA #7 – BOŠTJAN ERŽEN – vodja Produkcijskem studiu GT22 – Youreupradio bo govoril o GT22 in radijskem – zvočnem studiju.

POGOVOR
PON
26.6.
18.00

MIZA #8 – NIKA BEZELJAK – gledališka režiserka in članica, selektorica, producenta KUD Momenta bo govorila o GT22 in kletnem teatru intimnega odra.

POGOVOR
TOR
27.6.
18.00

MIZA #9 – ŽIGA BRDNIK – filmski kritik in novinar ter član Društva za razvoj filmske kulture bo govoril o GT22 in gibljivih slikah.

POGOVOR
SRE
28.6.
18.00

MIZA #10 – ANDREJ FIRM – fotograf, scenograf, oblikovalec svetlobe in član Mišnice bo govoril o GT22 in fotografiji.

POGOVOR
ČET
29.6.
18.00

MIZA #11 – MAJA PEGAN – pedagoginja, tiskarska mojstrica in organizatorka ter članica Društva Hiša! bo govorila o GT22 in Centru grafičnih umetnosti.

POGOVOR
PET
30.6.
18.00

MIZA #12 – APHRA TESLA –intermedijska umetnica, pesnica in vokalna manipulatorka ter vodja projekta Ambasada Svetlane Makarovič bo govorila o GT22 in ambasadi.
POGOVOR
SOB
1.7.
18.00

MIZA #13 – MONIKA POCRNJIĆ – intermedijska umetnica in pedagoginja bo govorila o GT22 in novih mediji.
POGOVOR

Povezava do originalnega članka

After: Let's disco!
2023-06-24 23:00 | Oder Minoriti

Joker Out
2023-06-24 21:30 - 23:00 | Maribor center / Trg Leona Štuklja, Maribor
Ena najbolj vročih domačih zasedb ta hip!
Na Festival Lent prihaja trenutno najbolj vroča mlada rockerska zasedba Joker out, za katero si marsikdo upa trditi, da so posegli v sam vrh slovenske rock scene, njihov sloves pa je že presegel tudi meje naše dežele.
Po razprodanih ljubljanskih Križankah, kjer so prvič v živo predstavili pesmi v srbskem jeziku, so na podelitvi nagrad Music Awards Ceremony (MAC) v Beogradu zablesteli kot glavna slovenska atrakcija večera, slovensko in tujo javnost pa je presenetila novica, da bodo zastopali slovenske barve na letošnjem izboru Pesmi Evrovizije.
Nakup vstopnic

Povezava do originalnega članka

Longa Nocte
2023-06-24 21:00 - 2023-06-25 06:00 | Maribor center / Lux klub Maribor (Pristaniška ulica 2, Maribor)
Večer ekstremnih industrialnih in Hardtechno zvokov.
LONGA NOCTE ali Dolga noč @ Lux Club, Maribor
Pa je prišel čas, ko bo ponovno naš član praznoval dodatno leto, ki ga bomo skupaj praznovali v Mariboru, obiskal pa nas bo mojster industrijskega zvoka iz Grčije.

MMCCCXCIX ʟɪᴠᴇ (565R, Cypriot music | Greece) – https://on.soundcloud.com/T95DwCsJ73U5tEA1A
GIGI (Factory of Sound, Hardtechno praln’ca)
MAJKL M aka. MJKŁM (Factory of Sound, Church of Hardtechno)
PLAZ (Factory of Sound, Church of Hardtechno)
DOMNQ
ØSCURA (Church of Hardtechno)
KOBI (Church of Hardtechno) Informacije: factory.of.sounds@gmail.com

Vstopnina vhod: 15€ Dodatno:
Dogodek se bo snemal

Povezava do originalnega članka

Autsajderji repete - Dobrodelni Stand up roast
2023-06-24 21:00 | Maribor center / Vetrinjski dvor (Vetrinjska ulica 30, Maribor)
Festival Lent 2023
StandUpLent, Vetrinjski dvor, Maribor
Marcos Tavares, Filip Flisar, 6pack Čukur, Bor Greiner, John Denhof
Ko se v namen dobrodelnosti na istem odru stand upa festivala Lent znajde pet štajerskih legend, se zgodi čudež.
Lani je bilo v Vetrinjskem dvoru veličastno. Celo baklado smo imeli. Kaj se nam obeta letos, pa bomo izvedeli 24. junija. Poleg ure in pol smeha, zabave in glasbe bomo predstavili tudi rezultat lanskoletnega zbiranja sredstev. Deklica Tinka se bo na prireditev pripeljala s kupljenim invalidskim vozičkom, ki ji omogoča vožnjo pa neravnem terenu. Izvedeli boste tudi, kaj je letošnji namen dobrodelnosti. Ker gre v tretje rado, bo prihodnje leto zagotovo spet spektakularno.
Izkupiček od prodanih vstopnic gre v dobrodelne namene za nakup vozila SWINCAR, ki omogoča gibanje invalidnih oseb izven utrjenih površin.
Nakup vstopnic

Povezava do originalnega članka

Boeing Boeing
2023-06-24 21:00 | Oder Minoriti
Cena vstopnice: 22.00 EUR

Pripnite si pasove, poleteli bomo! Vroča komedija in preveč stevardes!

Situacijska komedija
Poletite nazaj v sladka, svobodno misleča 60-ta in neonesnaženo ozračje najbolj sočne situacijske komedije, polne zmešnjav in zamenjanih identitet – zagotavljamo vam, da se boste smejali naglas!
V prestolnici ljubezni, Parizu, je skrit mali apartma, v katerem živi arhitekt Bernard. Z izjemno geometrično natančnostjo žonglira s prihodi in ljubezenskimi uricami s kar tremi atraktivnimi stevardesami. Francozinja, Američanka in Nemka sicer letijo za različne letalske družbe, a ga navdušeno obiskujejo, on pa se med tem uri v kombinatoriki in skrbno načrtuje njihove pristanke in polete. Vse dokler svet ne spozna novih hitrih boeingov.
Bernardov skrbno sestavljeni urnik se poruši do temeljev, njegova ne-tako-kot-on-navdušena in ne-tako-kot-stevardese prikupna hišna pomočnica mu situacije pač ne olajšuje. Ko se nekega dne trio stevardes sočasno znajde v stanovanju, ko Bernarda obišče še v ljubezni kot jabolko nezrel prijatelj iz otroštva Robi, je kaos popoln, katastofa pa neizbežna.
Stevardese so vilinska bitja, a če jih je preveč … je to čisto preveč!

Ob praznovanju 25-letnice Špas teatra vas bomo že to jesen razveselili z veleuspešnico, eno najbolj uspešnih predstav vseh časov, v režiji Vinka Möderndorferja in z mlado ekipo izvrstnih igralcev!

Predstava, ki je prišla v Guinessovo knjigo rekordov kot največkrat odigrana francoska komedija na svetu
Kultna predstava, ki jo občinstvo obožuje!
Po njej je bil posnet istoimenski film, v katerem so blesteli Jerry Lewis, Tony Curtis in Thelma Ritter.
Špasova različica komedije ‘Stevardese pristajajo’ je prejela nagrado Najboljša komedija leta 2002,
Ljerka Belak v glavni vlogi pa je postala Žlahtna komedijantka festivala.
Tekst in predstava na Broadwayu je osvojila več Tony Award nagrad za gledališke uprizoritve

S prodajo vstopnic pričnemo 15. marca ob 10.00.
Več informacij najdete na spletni strani Festivala Lent.

Povezava do originalnega članka

Jure Ivanušič & Nordunk
2023-06-24 20:30 | Maribor center / Sodni stolp, Maribor
Festival Lent 2023.
Rock šanson je projekt, ki je namenjen tako ljubiteljem zahtevnejših besedil kot tudi ljubiteljem dobrega simfoničnega rocka.
Omnibus izvirnih kratkih zgodb, ki jih interpretira Jure Ivanušič s skupino Nordunk, je vrtiljak najrazličnejših čustev – od ljubezni in strasti, sreče in bolečine do notranje tesnobe in neizživetih sanj. Je kalejdoskop tém, ki zadevajo sodobnega slehernika – od sodobnega suženjstva do zblefiranih odnosov, upora in komformizma, revščine in nasilja, od strahu pred življenjem do strahu pred zapravljenim življenjem. Celotna glasbena slika koncerta vsebuje pridih glasbe kratkih filmov, obogatenih s priokusom rocka, saj šanson, če je ujet v akademske kroge ali če je potisnjen na obrobje trendovske glasbe, ni do konca izživet. Ima tudi značaj porogljivega teatra, ki vsebuje veliko ironije in satire. Čeprav se na koncertu znajde tudi par avtorskih priredb Brela in Ferréja, je v veliki večini ustvarjalec glasbe in besedil Jure Ivanušič.
Nakup vstopnice

Povezava do originalnega članka

After: Balkan trip
2023-06-23 23:30 | Oder Minoriti

Božo Vrećo Sevdahology
2023-06-23 22:00 - 23:15 | Maribor center / Trg Leona Štuklja, Maribor
Festival Lent 2023.
Vzneseno. Mistično. Katarzično!
Božo Vrećo s svojim zadnjim, šestim, albumom Lachrimæ utrjuje svoj umetniški izraz – tradicionalne melodije, petje in besedila prepleta s kantavtorskim delom in refreni, avtohtonimi za ozemlje Bosne in Hercegovine. Skozi vse njegove albume je jasno navzoč inovativni pristop k izvajanju sevdalink, ki ga navdihuje melodična in ritmična struktura makameja pa tudi jazz, blues in spiritual.
Božov lirični tenor z edinstveno milino in angelskim zvenom opeva najgloblja čustva, s katerimi se lahko poistoveti vsak poslušalec. Poje o ljubezni, hrepenenju in ločitvi, o žalosti, melanholiji in osamljenosti. Vsak verz je ljubezenska izpoved v malem. Njegovi koncerti so znani po katarzični zamaknjenosti in posebni energiji, ki v ljudeh sprošča potlačena čustva, zbuja vznesenost in požene solze po licih.
Nakup vstopnic

Povezava do originalnega članka

Klemen Slakonja & Medium Rare Band – Ni, da ni
2023-06-23 21:30 | Trg Leona Štuklja
Klemen Slakonja po stoječih ovacijah v Cankarjevem domu in Veliki dvorani SNG Maribor z vrhunsko glasbeno zasedbo prihaja še na Festival Lent.

V nepozabnem, smeha polnem večeru, v katerem bodo zasijali Klemnovi pevski, igralski in imitacijski talenti, se bo z glasbeniki sprehajal med različnimi žanri – popom, rockom, swingom, narodnozabavno glasbo, turbofolkom in celo opero.
Slišali, videli in doživeli bomo vse – od Slavoja Žižka, Jana Plestenjaka in Modrijanov do Eda Sheerana, Franka Sinatre in Pavarottija, pa vse do Klemna Slakonje samega, z avtorskimi uspešnicami, ki so z večmilijonskimi ogledi na platformi YouTube obkrožile svet.

Povezava do originalnega članka

The best of Srđan Olman & Andrija Dabanović (SRB, MN)
2023-06-23 21:00 | Maribor center / Vetrinjski dvor (Vetrinjska ulica 30, Maribor)
Festival Lent 2023
StandUpLent, Vetrinjski dvor, Maribor
Srđan Olman & Andrija Dabanović
Eden iz Srbije, drugi iz Črne gore – ne veš, komu je bolje v življenju. Dvojica iz soseščine prihaja v Vetrinjski dvor s svojim najboljšim materialom v uspešnici – The best off!
Uživajte v 90-ih minutah zanesljivega smeha.
Nakup vstopnic

Povezava do originalnega članka

3:rma
2023-06-23 20:30 | Maribor center / Sodni stolp, Maribor
Festival Lent 2023.
3:rma je kantavtorski projekt kitaristke Urške Supej in vokalistke Maše But. Projekt, ki gradi most med glasbo in poezijo, plava v jazzovskih, pop in folk vodah ter se dotika tematik, kot so feminizem, brezizhodna razmerja, vera ipd.
Glasbenici iščeta inspiracijo v kantavtorjih, kot so Bob Dylan, Laura Marling in Leonard Cohen, pesnikih, kot so Edna Saint Vincent Millay, Emily Dickinson, Reiner Maria Rilke, ter zapisih, kot je The Second Sex avtorice Simone de Beauvoir.
Nakup vstopnic

Povezava do originalnega članka

Sladki protokoli
2023-06-23 19:00 - 2023-07-29 00:00 | Maribor center / UGM Studio (Trg Leona Štuklja 2, Maribor)
Razstava Sladki protokoli predstavlja štiri projekte umetnic in umetnikov mlajše generacije, ki so v letih 2021 in 2022 nastali v okviru programa U30+ Zavoda za sodobne umetnosti Aksioma.
otvoritev: petek, 23. junij 2023, 19.00
Avtorice in avtorji: FaceOrFactory, Tamara Lašič Jurković, Dorijan Šiško, Andrej Škufca
Kustos: Jure Kirbiš
Umetniška dela platforme FaceOrFactory (Eva Smrekar, Aljaž Rudolf) ter umetnic in umetnikov Tamare Lašič Jurković, Dorijana Šiška in Andreja Škufce so po samostojnih predstavitvah v Aksiominem projektnem prostoru tokrat prvič sopostavljena v zaokroženo celoto. Razstava tako ponudi kompleksnejše branje posameznih del, ki pa v medsebojnem dialogu vzpostavljajo prostor za poglobljeno refleksijo družbenih, političnih, ekonomskih in estetskih fenomenov in transformacij v post-digitalni dobi. V pričujoči razstavi avtorji in avtorice naslavljajo vzporednice med mikroorganizmi in družbenimi strukturami, igrifikacijo ekonomskih in drugih družbenih procesov, problematiko ideologije pozitivnega mišljenja znotraj stalnega stanja krize ter konflikta med zlorabo neobnovljivih naravnih virov in okoljskimi zahtevami po zmanjševanju rasti – fenomene in transformacije, ki jih za potrebe lastnega ohranjanja generira kapitalizem.

Povezava do originalnega članka

Počitnice s prijatelji 2023
2023-06-23 00:00 - 2023-08-31 00:00 | Maribor center
Še malo! Komaj čakamo na zaključek šolskega leta in začetek POČITNIC S PRIJATELJI 2023 Zveze prijateljev mladine Maribor.
Začnemo 23. junija, z druženjem v Mestnem parku v okviru Art kampa, 25. junija bo na morje odpotovala prva skupina otrok, 26. junija se začne program v Domu ustvarjalnosti mladih, ki vse do 31. avgusta ponuja veliko priložnosti za ustvarjalno druženje otrok in mladih v mestu:

POČITNIŠKO VARSTVO – za otroke od končanega 1. do 5. razreda osnovne šole
DELAVNICE, IGRALNICE, IZLETI – za otroke od 6. oz. 8. leta
SREDINI IZLETI – za otroke od 6. leta
DELAVNICE, SOBA POBEGA, PRILETI NA POHORJE!– za mlade od 12. oz. 15. leta
POČITNIŠKI FINALE

POMEMBNE INFORMACIJE ZA STARŠE oz. SKRBNIKE:

Na vse počitniške dejavnosti je zaradi omejenega števila udeležencev OBVEZNA PREDHODNA PRIJAVA (razen za delavnice v Mestnem parku) – za varstvo in program Prileti na Pohorje s PRIJAVNICO, za brezplačne dejavnosti pa preko TELEFONA ali E-POŠTE,
Tematski izleti, ustvarjalne delavnice-igralnice, tematske delavnice za otroke ter tematske delavnice in soba pobega za mlade so BREZPLAČNE, za počitniško varstvo, program Prileti na Pohorje! in sredine izlete so potrebna DOPLAČILA.
Vse dejavnosti potekajo, če ni drugače navedeno, v Domu ustvarjalnosti mladih Maribor, kjer je tudi MESTO ZBIRANJA IN VRNITVE z izletov.
S podpisom IZJAVE STARŠEV/SKRBNIKOV o seznanitvi s potekom počitniški dejavnosti se seznanite s potekom počitniških dejavnosti, navodili, priporočili ter nam zaupate kontaktne podatke. Ob vseh nadaljnjih prijavah sporočite le ime in priimek otroka. Starši/skrbniki otrok, ki bodo vključeni v varstvo, ob prijavi prejmete dodatna navodila in priporočila.
Sestavni del Izjave so tudi Pravila in priporočila glede uporabe mobilnih naprav. Prosimo vas, da jih pred podpisom izjave preberete.
OBLEKA IN OBUTEV NAJ BO DEJAVNOSTIM IN VREMENU PRIMERNA, otroci naj imajo s seboj VODO v steklenički za večkratno uporabo in ZDRAVO MALICO.
Pridržujemo si pravico do spremembe programa v primeru neustreznih vremenskih razmer ali druge višje sile.

INFORMACIJE IN PRIJAVE (od 5. 6., vsak delovni dan, med 8.00 in 16.00):
INFO-DUM – Dom ustvarjalnosti mladih (DUM) Maribor, Razlagova ul. 16
T: (02) 229 94 50
M: 040 433 511, 041 532 119
E: info.dum@zpm-mb.si

Povezava do originalnega članka

Festival Lent 2023
2023-06-23 00:00 - 2023-07-01 00:00 | Maribor center / Prizorišča med Sodnim in Vodnim stolpom na obrežju reke Drave na Lentu ter po ulicah, trgih in mestnem parku
Festival, ki v mesto pripelje poletje!
Festival Lent bo letos že tridesetič oživil mariborsko mestno jedro.
Zgodba Festivala Lent je zgodba večerov, ki dišijo po poletju in vabijo v družbo, ven, pod zvezdno nebo, med pisane luči, zvoke in ritme. Na trge, ki postanejo prizorišča, na ulice, ki valovijo s pisano reko obiskovalcev z vsega sveta, v mesto, kjer se srečaš s prijatelji.
Festival Lent je festival, ki široko odprte vrata mesta, skozi katera bomo letos že tridesetič skupaj stopili v poletje.
Je največji slovenski festival na prostem in eden največjih v Evropi. Vsako leto ga obišče okoli dvesto tisoč obiskovalcev, vsaj enkrat ga je obiskal že vsak četrti Slovenec. Je praznovanje umetnosti, kulture in ustvarjalnosti vseh žanrov za vse generacije ter prostor odkrivanja, spoznavanja, srečevanja in sobivanja najrazličnejših kultur. Je festival, ki bo mesto že tridesetič spremenil v velikanski oder in živahno stičišče umetniških izrazov.
Festival Lent je tudi festival festivalov, saj jih pod svojim okriljem združuje kar pet: svetovno uveljavljeni mednarodni CIOFF festival Folkart, mednarodni festival jazzovske glasbe Jazzlent, festival uličnega gledališča Ana Desetnica, festival ustvarjanja Art Kamp ter festival smeha in zabave Stand up Lent.
Več kot dvajset festivalskih prizorišč, ki se razprostirajo od nabrežja reke Drave do Mestnega parka, med seboj loči le nekajminutni sprehod. Žanrsko raznolik in pester program omogoča, da vsakdo najde kaj zase – od najmlajših do najstarejših. Operne in baletne, gledališke in plesne predstave, jazzovski koncerti, koncerti klasične glasbe, glasba sveta, kantavtorski koncerti, koncerti šansonov in etno glasbe, folklorni večeri, predstave uličnega gledališča, filmske projekcije, športne dejavnosti ter prireditve in dejavnosti za otroke.
Obiščite jubilejni Festival Lent in doživite poletje v Mariboru – v mestu, ki diha, ki utripa, ki živi!

Povezava do originalnega članka

FMF v Mariboru 2023: sklop kratkih filmov
2023-06-20 20:00 - 21:30 | Maribor center / GT22
Tretji dan Festivala migrantskega filma v Mariboru, ki je hkrati tudi mednarodni dan beguncev, si bomo ogledali niz kratkih filmov.Ogledali si bomo sledeče filme:
Izkoreninjene / Déracinées, Olga Prud’homme Farges, Francija, 2021, kratki dokumentarni film, 11′, slovenski podnapisi
Jesen / Autumn, Sofia Gutman, Francija, 2020, kratki animirani film, 2′, slovenski podnapisi
Serigne, Rodrigo Hernandez Tejero, Edu Marin, Adriana Cardoso Navarro, Španija, Mehika, 2023, kratki dokumentarni film, 27′, slovenski podnapisi
Umar, Francesco Cibati, Italija, 2021, kratki dokumentarni film, 15′, slovenski podnapisi
Vstop brezplačen

Povezava do originalnega članka

32. Odprta plesna scena: Mladi plesni ustvarjalci ● Prevodi
2023-06-20 20:00 | Lutkovno gledališče Maribor
Cena vstopnice: 22.00 EUR

Odprta plesna scena je festival sodobne plesne umetnosti, kjer iščemo presečišča med mlajšimi in že uveljavljenimi ustvarjalci, med njihovimi idejno in izrazno raznolikimi predstavami, ki gledalca prepričajo, ga navdušijo in kulturno bogatijo. Predstavlja plesno platformo mreženja plesne kreativnosti, izvirnosti, drznosti in uspešnega mednarodnega povezovanja. Letos je glavni fokus na mladih plesnih talentih, na mladi generaciji plesnih ustvarjalcev, ki kljub mladosti navdušujejo s svojo kreativno in izvedbeno zrelostjo.
»Ples je skriti jezik duše.« – Martha Graham.

Mladi plesni ustvarjalci
Nagrajeni avtorski plesi na državnem tekmovanju OPUS 1:
Ledena snežinka, Pia Zabukovšek – mentorstvo: Vanja Kolanovič
Nekaj je v zraku, Dora Domjanić – mentorstvo: Dalanda Diallo
Dance Itself, Matija Bračko – mentorstvo: Dalanda Diallo in Vanja Kolanovič
Mišica, kost in koža, Ian Hotko – mentorstvo: Gašper Kunšek
Tango, Varja Golec Horvat, Maruša Jovanović – mentorstvo: Petja Golec Horvat
Drugačna muza, Maja Voglar Rodošek – mentorstvo: April Veselko
Just Now, Petja Golec Horvat – mentorstvo: Toni Soprano Meneglejte
Krog I Enso, Rea Vogrin – mentorstvo: Gašper Kunšek
Padati v …, April Veselko
Predstavili se bodo nagrajeni plesalci iz 31. državnega tekmovanja mladih plesnih ustvarjalcev OPUS 1 z avtorskimi solo plesi in dueti, ki delujejo v naši regiji.
Tekmovanje je namenjeno spodbujanju mladih plesalk in plesalcev k samostojnemu ustvarjanju avtorskih solo plesov ali kompozicij za največ dva plesalca.
Ta prireditev že vsa leta opozarja na mlade plesne talente, ki ustvarjajo izvirne koreografije in navdušujejo občinstvo z neposrednostjo in bogastvom svojih plesnih izpovedi. Mnogi nekdanji udeleženci OPUS-a se danes plesno izobražujejo v tujini ali pa so uveljavljeni profesionalni plesni ustvarjalci.
Vsakoletne predpisane teme naj bi mlade plesalce spodbudile h kritičnemu razmišljanju o posameznih vprašanjih ter jim predstavljale povod za spoznavanje, raziskovanje in ustvarjanje. Letos je bil naslov razpisane teme NEKAJ LEPEGA.
Š.I.K. JUNIOR

Prevodi
Plesna predstava
Koreografija: Dalanda Diallo
Soustvarjanje in ples: Urška Kramberger, Pika Majcen, Jera Musil, Neža Lampret, Luka Oblak, Vita Pavšič, Špela Pehant, Eva Peklar, Maja Voglar Rodošek
Produkcija: Plesna izba Maribor
V sodobnem času, ko nam zaradi vse digitalizacije in izolacije umanjka praksa klasične komunikacije, nemalokrat prihaja do komunikacijskih šumov ob predajanju informacij. Znan je izraz izgubljeno s prevodom, kar nakazuje na to, da se nekateri občutki ne prenesejo v besedilu, kadar prevajamo iz enega jezika v drugega, ker se v različnih jezikih različno izražamo. Tako opažamo, da četudi govorimo isti jezik, vsak posameznik določeno sporočilo prevede v svoj notranji jezik, ki je sestavljen iz lastnih izkušenj, zaznav, interesov, občutkov in kognitivnih postopkov. Ta notranji jezik je vsakemu posamezniku lasten in čeprav na prvi pogled izgleda, kot da se sogovornika strinjata, poglobljena analiza prikaže, da si dejansko nista predstavljala istega, saj sta vsebino prevedla v svoj notranji jezik. A kljub vsemu je prevod v najboljšem primeru le odmev bistva.
»Smo otoki, ki si kričimo laži čez morja nerazumevanja.« – Rudyard Kipling
Trajanje: 25 minut

Festivalske vstopnice so že v prodaji.
Več informacij najdete na spletni strani Festivala Lent.

Nakup kart

Povezava do originalnega članka

FMF na Poletni muzejski noči: pogovor s Paymanom Qasimianom in Zoranom Stevanovićem, ogled filma Pojdi, prijatelj, pojdi / Go, friend, go
2023-06-17 22:00 - 23:59 | Maribor center / Muzej narodne osvoboditve Maribor
Dugi dan Festivala migrantskega filma v Mariboru sledi gostovanje na Poletni muzejski noči. Ob 22. uri bomo pričeli s pogovorom o begunski poti s Paymanom Qasimianom in Zoranom Stevanovićem, sledi ogled filma Go, friend, go.Pogovor s Paymanom Qasimianom, aktivistom za človekove pravice in Zoranom Stevanovićem, predstavnikom Regionalnega predstavništva UNHCR za Srednjo Evropo. Pogovor bo potekal v angleškem jeziku, vodila ga bo novinarka Kristina Božič.
Pojdi, prijatelj, pojdi / Go, friend, go, 2022, dokumentarni film
Režija: Gabriele Licchelli, Francesco Lorusso, Andrea Settembrini
Podnapisi: slovenski
Vsako leto poskuša na tisoče ljudi doseči Evropo po kopnem. Peš se odpravijo čez gore, reke in polja po balkanski poti. Tisti, ki imajo nekaj denarja, se pri prečkanju meja večinoma zanašajo na tihotapce, medtem ko se drugi soočajo z “gejmom”. Večkrat poskušajo prečkati meje in se izogniti obmejnim policistom, ki bi jih ujeli in nezakonito prisilno vrnili nazaj. Film združuje različne zgodbe, ki jih pripovedujejo ljudje na poti, od pristanišča Patras v Grčiji do točke prihoda na tržaškem trg
Dogodek organiziran v sodelovanju z Muzejem narodne osvoboditve MB in Reg. predstavništvom UNHCR za Srednjo Evropo

Povezava do originalnega članka

Limonada and art talk
2023-06-17 21:00 - 22:00 | Maribor center / Umetnostna galerija Maribor (Strossmayerjeva 6, Maribor)
V sklopu Poletne muzejske noči vabimo mlade in tudi ostale na osvežitev z limonado in sproščen pogovor o umetnosti ter vizualni komunikaciji.
Vodita: Klara Zadravec in Marko Balašic, študenta um. zgodovine
Vizualna sporočila so vsepovsod okoli nas – plakati, oglasi, knjige, embalaže, oblačila, družabna omrežja ipd. Tudi sami pogosto uporabljamo vizualni jezik. Ali se zavedamo, kaj vse sporočamo nap. z objavljeno fotografijo na Instagramu oz. kako jo berejo drugi? Jo berejo, tako kot želimo mi? Ali pa jo lahko preberejo drugače ali celo povsem drugače? Takšno večplastno branje podob bomo preizkusili z krajšo in zabavno likovno nalogo. Pokukali pa bomo tudi na razstavo, ki predstavlja bogati in kakovostni primer vizualne komunikacije grafičnega oblikovalca Jožeta Brumna.
Po pogovoru pa vas bomo še povabili na nadaljnje druženje ob glasbi na ploščadi pred UGM.
Udeležba je brezplačna.

Povezava do originalnega članka

Natalija Juhart Brglez / Nepredvidljiva mesta
2023-06-17 20:00 - 2023-09-10 21:00 | Maribor center / Umetnostna galerija Maribor (Strossmayerjeva 6, Maribor)
Natalija Juhart Brglez, ki v umetniški prostor vstopa z inovativnim pogledom izvijanja perspektive, v svojih grafičnih serijah redefinira znane podobe mest v novo prostorsko realnost. Najprej Benetke in Pariz, nato Ljubljana in sedaj tudi Maribor!
Otvoritev: sobota, 17. junij 2023, 20.00
Kustosinja: Breda Kolar Sluga
S skrbno premišljenimi in večpomensko »uporabljenimi« likovnimi prvinami, kot so krog, šrafure, predvsem pa črta in barva se v spretnem izmikanju objektivno dogovorjenega odpira osebnemu doživetju. Zakaj je definicija prostora danes tako pomembna, komu pripada, ali je javen, zaseben, ženski? Avtorica se jasno vzpostavlja kot graditeljica in stvariteljica, vendar točko pogleda z gledalcem vred vselej spretno tudi pozicionira kot del celote. Natalija Juhart Brglez še dodaja: »Želim doseči občutek pomiritve ob dejstvu, da smo si različni in da stvari doživljamo na več različnih načinov«.
Med atrakcijami mesta in osebnim mapiranjem projekt Nepredvidljiva mesta posamezniku omogoča, da odškrne kotiček mesta Maribor in ga prestavi v svoj dom. Na voljo je serija 6 različnih motivov v tehniki sitotiska, ki jih lahko poljubno sestavimo.

Povezava do originalnega članka

Borut Hribar, kipar in fotograf
2023-06-17 19:00 - 2023-07-30 21:00 | Maribor center / Umetnostna galerija Maribor (Strossmayerjeva 6, Maribor)
Borut Hribar je na mariborskem likovnem prizorišču kot kipar aktivno deloval predvsem v desetletju po drugi vojni, danes pa je le malo poznan.
Otvoritev, 17. junij 2023, 19.00
Kustosinja: Andreja Borin, muzejska svetovalka
Borut Hribar (1907–1983) se je rodil v Ljubljani, družina pa se je v Maribor preselila kmalu po prvi svetovni vojni. Bil je kipar samouk, ukvarjal pa se je tudi z umetno obrtjo, keramiko in fotografijo. Prvega likovnega pouka je bil deležen pri kiparju Francetu Ravnikarju (1886–1948), ki je služboval kot strokovni učitelj risanja na mariborski realni gimnaziji. V mariborskem likovnem življenju ga srečamo že pred drugo svetovno vojno: leta 1938 se je predstavil s keramiko, istega leta je prejel denarno nagrado za stiliziran grb Kraljevine Jugoslavije, leta 1939 pa je razstavljal s klubom likovnih umetnikov Brazda. Njegovi številni fotografski motivi so posnetki Pohorja in pohorskih planinskih koč. Njegova fotografija je večinoma dokumentarna, zasledimo pa tudi poskuse v umetniško-izrazni smeri med katerimi po kvaliteti izstopata makro fotografija in planinska fotografija iz tridesetih let 20. stoletja.

Povezava do originalnega članka
